Video: Talle loop glo deur onder slinkse 'handsakdiewe' | Maroela Media
Die beeldmateriaal is sedert die voorval op 29 November by Roco Mamas in die Centurion Lifestyle-sentrum plaasgevind het, wyd op sosiale media gedeel. In die video kan gesien word hoe twee vroue die restaurant binnekom en skynbaar doodluiters met hul rûe na die slagoffer staan, voordat een van die vroue blitsvinnig vir die man voor haar die handsak aangee en hulle ongesiens weer uitstap.
Die eienaar van die handsak, Arielle Pieterse, het ná die voorval op sosiale media gesê dit gaan nie oor haar geld of waardevolle items wat gesteel is nie, maar eerder oor die onvervangbare sentimentele goed wat in die handsak was. Pieterse se pa, Genis Pieterse, het later die beeldmateriaal en drie foto's van die vermeende diewe op sosiale media gedeel en mense gevra om op die uitkyk te wees vir die verdagtes.
Genis se inskrywing is meer as 5 600 keer gedeel en tientalle sosialemediagebruikers het beweer dat hulle ook deur die mense op die foto's besteel is. Een persoon beweer die drie het haar selfoon in Makro in Silver Lakes gesteel, terwyl 'n ander beweer haar selfoon is by dieselfde Roco Mamas deur dieselfde drie verdagtes gesteel.
Nog 'n persoon sê die "diewe" is al jare lank in Brooklyn Mall bedrywig, 'n volgende sê hulle het in 'n gimnasium in Eldoraigne ook 'n selfoon probeer steel en nog een sê die drie het haar selfoon in 'n winkel in die Cradlestone-sentrum gesteel.
Kapt. Agnes Huma, woordvoerder van die polisie, het aan Maroela Media bevestig dat 'n saak van diefstal ondersoek word, maar het gesê niemand is nog in hegtenis geneem nie. Sy kon nie bevestig of die drie verdagtes met enige ander misdade verbind word nie. "Ek is bewus van die beeldmateriaal van die voorval, maar totdat iemand in hegtenis geneem is, kan ek nie oor die ondersoek kommentaar lewer nie," het Huma gesê.
Intussen het Roco Mamas op Twitter gesê sedert die voorval het die restaurant seker gemaak dat alle personeellede op hul hoede is vir enige verdagte optrede. Hulle het ook gesê hulle werk saam met die owerhede om te probeer om die kliënt se besittings op te spoor.
Kyk hier na die beeldmateriaal van die voorval:
Regtig! Wie sit in hierdie dae nog hulle handsak agter hulle so oop en bloot neer?
Dit hou net nie op nie! Genugtig……..is dit normaal?
Slinks en steelslim verby!
Dink beter en k slimmer as hulle!
Moenie jou handsak agter jou neersit, of oor die stoel se rugleuning hak, of langs jou op die vloer sit nie.
Mens sien dit oral!
Niemand sal my vang sonder my handsak nie.As ek en my man gaan uit eet is my handsak soos goud en dit is ook hoe ek dit oppas.Soos goud.
Daars geen rede om die onskuldige slagoffers ENIGE skuld te gee nie. Die varke in die verhaal is die gewetenlose skurke! Ek wou baie graag nog iets gesê het ivm hierdie voorval, maar sal dan heel moontlik ook my Kersseisoen agter tralies moet deurbring soos die doodskis 2!